Kalahari.com sluit sy digitale deureKalahari.com het die nuus van die samesmelting op sy webtuiste aangekondig. Foto: www.kalahari.com Die Kalahari-handelsmerk en webtuiste sal deel word van Takealot.com opgeneem, het die aanlyn-handelaar aangekondig. “Die Kalahari-webtuiste sal binne die volgende maand toemaak. Ons sal ons kliënte vroegtydig in kennis stel,” het ŉ antwoord op ŉ navraag op die webtuiste gelees. Intussen het die Takealot-webtuiste gesê vooraf-bestellings wat voor 31 Mei 2015 afgelewer moet word, sal steeds deur Kalahari.com gehanteer word. Enige vooraf-bestellings wat ná hierdie datum afgelewer moet word, sal deur Takealot.com behartig word. Sekere Kalahari-rekeninge sal outomaties na Takealot.com oorgeskuif word sodat kliënte hul bestellings kan opspoor. Die Takealot-webtuiste het aan ander gebruikers verduidelik hoe om hul rekeninge oor te skuif. Die plan om Kalahari in Takealot op te neem, kom nadat die Mededingingstribunaal vroeër vanjaar ŉ samesmeltingsooreenkoms tussen die twee maatskappye goedgekeur het. Hierdie ooreenkoms het ten doel om die saamgesmelte eenheid se omvang en aanbod in Suid-Afrika te vergroot. Die Mededingingstribunaal het die ooreenkoms goedgekeur op voorwaarde dat nie meer as 200 poste gesny sal word nie. Sommige Kalahari-personeel is glo in Takealot opgeneem, terwyl ander nuwe betrekkings gevind het. Die Kalahari-handelsmerk is in 1998 in Suid-Afrika begin met die webadres Kalahari.net. In 2011 het die maatskappy sy webdomein na Kalahari.com verander en in 2014 is ŉ nuwe logo onthul. Volgens data van Effective Measure was Kalahari.com Suid-Afrika se grootste e-handelwebtuiste in Desember 2014 met 2 277 636 besoekers aan die webblad. Daarenteen het Takealot.com 1 737 672 besoekers in Desember 2014 gehad. Fin24